Iulian Pîtea, puştiul de 16 ani, a început să sară de la trambulină în 2008, an în care au fost făcute şi primele săpături pentru construcţia platformelor de la Rîşnov

Pînă în urmă cu 24 de ore, delegaţia României la Jocurile Olimpice de la Soci era compusă din 23 de sportivi, fără ca vreunul dintre aceştia să se poată lăuda cu mari rezultate pe plan mondial. Nici măcar pe cel european.

De ieri însă, "tricolorii" vor avea printre ei o vedetă. Pe puştiul în vîrstă de 16 ani Iulian Pîtea. Biletul pentru Rusia l-a cîştigat în Japonia, la etapa de Cupă FIS de la Sapporo, unde a reuşit două sărituri excepţionale de la K120, care au măsurat 114,5 şi 124,5 metri şi care l-au plasat pe locul 12 la general.

"Performanţa lui Iulian reprezintă un lucru excepţional pentru sporturile de iarnă din România şi este rezultatul programului demarat la Rîşnov în urmă cu şase ani", a declarat Ioan Dobrescu, secretarul general al COSR.

La Soci via Sapporo

Iulian Pîtea s-a remarcat prima dată în urmă cu un an, cînd s-a impus la primul concurs internaţional organizat de România. El s-a clasat pe locul întîi la etapa de Cupa FIS de iarnă 2012, de la Rîşnov, unde s-a sărit de pe trambulina de 90 de metri înălţime. "Este doar începutul pentru că în doi, trei ani o să ajung în topul mondial" a fost declaraţia de atunci a lui Pîtea. Tot el a explicat că "un săritor poate ajunge la nivelul celor de top după şapte, opt ani de pregătire. Din 2015 aş fi apt să concurez în etapele de Cupă Mondială". Jocurile Olimpice de la Soci debutează pe 7 februarie.

Iulian Pîtea a luat startul anul trecut la Festivalul Olimpic ale Tineretului European (FOTE), la Rîşnov Foto: Raed Krishan

A început pregătirea la 10 ani

Iulian Pîtea a început să practice săriturile cu schiurile în 2008, an în care a demarat parteneriatul dintre FR Schi şi Biatlon şi OMV, sponsorul echipei de sărituri a Austriei. Parteneriat prin care austriecii au construit centrul de iniţiere şi pregătire de la Rîşnov, dotat cu 3 trambuline: K15, K30 şi K60. Pînă la finalizarea proiectului, partenerii străini au asigurat lotului naţional al României stagii de pregătire în bazele din Austria. FRSB a selecţionat atunci 30 de copii, cu vîrste între 7 şi 12 ani, cu care a pornit la drum. Printre ei s-a aflat şi Iulian Pîtea. Centrul a fost finalizat în 2012, trambulina K90 fiind construită de statul român. Coordonatorul proiectului este Paul Ganzenhuber, unul dintre cei mai mari antrenori de sărituri cu schiurile din lume.

24 de sportivi vor reprezenta România la JO Soci în probele de schi alpin, sărituri, biatlon, bob, scheleton, patinaj artistic

1992 a fost anul în care Virgil Neagoe a reprezentat pentru prima dată România la Olimpiadă la concursul de sărituri cu schiurile